Oud en jonk takel Cycle Challenge - Sport - Republikein
Friday, August 09th, 21:14:12
Oud en jonk takel Cycle Challenge
Andrew Poolman - Fietsryers, meer as 'n duisend van hulle, neem Sondagoggend soos gebruiklik die middestad van Windhoek oor en beweeg ook die Westelike Verbypad vir die 2019 Nedbank Cycle Challenge.
Met sy afstande van 20 km, 30 km, 60 km of 100 km en klem op massa-deelname is die byeenkoms jaarliks bykans 'n moet vir die hele gesin. Die Cycle Challenge is die bes ondersteunde fietsrybyeenkoms in die land.
Verlede jaar het Dan Craven in 'n harde resies aan die voorpunt die 100 km titel – asook die wennerstjek vir N$12 000 – voor Drikus Coetzee weggeraap.
Laas naweek moes beide van hulle egter trustaan toe die 18-jarige Alex Miller van Helmeringhausen in die verre suide die Pupkewitz Megabuild nasionale padfietsresies beklink het. 'n String ander sterk ryers kan egter ook tot in 'n laat stadium van die resies 'n beslissende aanval vir 'n plek op die podium maak.
By die vroue het Vera Adrian laas jaar teen Michelle Vorster en Michelle Döman gewen en sal weer die gunsteling wees.
• Die wegspring is Sondag om 07:00. Volg gerus die regstreekse dekking wat die NMH-span deur videostroom op die Facebook-blad van Windhoek Express gaan verskaf, wat ook die prysuitdeling agterna sal insluit.